Kap Verde

Kap Verde of do Kapverdiske Ailounde (portugiesisk: Cabo Verde) is n Lound (Ailoundegruppe) foar ju Wäästkuste fon Afrikoa. Die Archipel hiet toufoarne Ilhas de Cabo Verde un is so naamd weegen ju Loage fon do Ailounde juunuur dän Kap Verde (gräinen Kap), die wäästelke Punkt fon dät afrikoanske Fäästlound in Senegal. As dät Lound uunouhongich wuud, is die Noome annerd tou Cabo Verde.

 Geskichte 
Kap Verde waas uunbewoond as 1460 do Portugiesen ap do Ailounde koomen, do dan ätters Deel uutmoakeden fon dät portugiesiske Riek. Jo siedelden sik 1462 an ap Santiago un 1587 wuud ju Ailoundegruppe ne portugiesiske Kolonie. Do Ailounde bildeden deerbie ne wichtige Steede foar dän Sklaawenhonnel. Ju Befoulkenge fon Kap Verde is deertruch äntsteen uut ne Moangelse fon portugiesiske Koloniste un afrikoanske Sklaawen.

Skiepe unnerwains fon Europa ätter aal Wiendstriche, do hier anlaiden, noomen Woater, Geflöägel un Fruchte ien. In Tuusk roaten do Seefoardere do Kapverdier maastens rookartikkele, as Piepen, Toobak, man uk Kloodenge. Dit wiest sik uut do Raisefertälstere fon dän mechelsken Raiser Jean Francois Michel. Sien Chronike sunt ne gans wichtige Wälle foar ju Geskichte fon dit Lound. Hie waas 1752 ap Truchfoart ätter China un ferbleeuw alwen Deege in Kap Verde. Uk die britiske Piroat Woodes Rogers begjuchte Ounfang 18.Jh. uutfüürelk uur dän Toustand fon dät Lound.

Dän 5. Juli 1975 wuud Kap Verde ap Eende uunouhongich fon Portugal; die Sozialist 
Aristides Pereira wuud die eerste Präsident. Hie wuud noch twäie wierwoald, eer dät Lound 1990 n Moorpaatäie-System kreech. Pereira wuud ätterfoulged fon dän Demokroat Antonio Monteiro Mascarenhas, die foar sik 2001 ätterfoulged wuud fon Pedro Pires.

 Geografie 
500px|right
 Noudelke Ailoundegruppe 
 Barlavento:
 Santo Antão
 São Vicente
 Santa Luzia
 São Nicolau
 Sal
 Boa Vista
 Suudelke Ailoundegruppe 
 Sotavento
 Maio
 Santiago
 Fogo
 Brava

 Haudstääd: Praia
 Kustenlienje: 965 km
 Hoogsten Punkt: Mount Fogo, 2829 m.
 Läichsten Punkt: 0 m.
 Buuräi: foarallen Sukkerrait (Santo Antão) foar ju Produktion fon Grog (groqe de Santo Antão) (n Oard Rum). Uk Kassave, Yam (n Poard Wuttel), Bananen, Papaja, Mango, Ervilia (n Oard Boonen).

 Ferwaltengsgliederenge 
Kap Verde is iendeeld in 2 Distrikte un 22 concelhos (Meenten).

 Politik 
 Stoatsuurhaud: Präsident Pedro Pires, siet n 22. Meerte 2001
 Regierengsfierder: Ministerpräsident José Maria Pereira Neves, siet n 1. Februoar 2001
 Parlament: Nationoale Assemblee, wääld foar fieuw Jiere.

 Kultuur 
 Musik 
Kap Verde häd ferskeedene Musikstile. Do maast bekoande sunt die 'Funaná' un die 'Morna'. Die Funaná is swingene Donsmusik, wüült die Morna n Stuk Loangsoamer un melancholisker is.

 Sproake 
Portugiesisk is ju eepentelke Sproake ap Kap Verde, man do Ljuude baale foarallen Crioulo, ne Misksproake fon Portugiesisk un afrikoanske Sproaken.

 Köäkene 
Ju Nationoalspiese is Cachupa, ne Spiese fon Turske Weete mäd ferskeedene Soarten fon Boonen.

Kategorie:Ailoundkoppel
Kategorie:Lound in Afrikoa